Ψήφισμα σχετικά με την "κατάσταση στο Κοσσυφοπέδιο"

(1999/C 293/17)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

1. εμμένει στην ανάγκη να αναλάβει η Ευρωπαϊκή Ένωση ενεργό ρόλο για την καταπολέμηση των παραβιάσεων των ανθρωπίνων δικαιωμάτων και των απελάσεων πληθυσμών στο κέντρο της ευρωπαϊκής ηπείρου και, αργότερα, για την ανοικοδόμηση της περιοχής·

2. υπογραμμίζει τη βούληση των τοπικών και περιφερειακών αρχών να αναπτύξουν περιφερειακές και κοινές συμπράξεις με τις τοπικές και περιφερειακές αρχές του Κοσσυφοπεδίου προκειμένου να συμβάλουν στην παροχή ανθρώπινης βοήθειας και στην αποκατάσταση των διοικήσεων των τοπικών αρχών και των δημοσίων υπηρεσιών κατά την επιστροφή των προσφύγων·

3. είναι πεπεισμένη ότι η νομιμότητα της ευρωπαϊκής ενοποίησης εξαρτάται απόλυτα από την ικανότητα της Ευρωπαϊκής Ένωσης να αναλάβει τις ευθύνες της έναντι της Ευρώπης, να αποτρέψει τη βία, και να εγγυηθεί την ειρήνη·

4. απευθύνει έκκληση για την διατήρηση και προστασία της πολιτιστικής, περιφερειακής, και εθνικής ποικιλομορφίας και πολυφωνίας και για την διατήρηση των δεσμών των πληθυσμών με τον τόπο προέλευσης και τη χώρα τους·

5. είναι πεπεισμένη ότι η ειρήνη και η σταθερότητα στα Βαλκάνια θα αποβούν υπέρ του κοινού συμφέροντος στην Ευρωπαϊκή Ένωση·

6. ενθαρρύνει όλες τις πρωτοβουλίες που έχουν ως στόχο ένα πολυεθνοτικό και δημοκρατικό Κοσσυφοπέδιο, όλοι οι κάτοικοι του οποίου θα μπορούν να ζουν ειρηνικά και με ασφάλεια και τάσσεται υπέρ της πλήρους συμμετοχής της Ρωσίας στις ειρηνευτικές πρωτοβουλίες·

7. εκφράζει την αλληλεγγύη της με τους εκατοντάδες χιλιάδες πρόσφυγες που διώκονται με τη βία από τα σπίτια τους και προτρέπει τις τοπικές και περιφερειακές αρχές όλων των κρατών μελών να παράσχουν προσωρινή φιλοξενία σε ένα τμήμα του κύματος των προσφύγων από το Κοσσυφοπέδιο και καλεί τα κράτη μέλη να υποδεχθούν, εκτάκτως και προσωρινά, το μεγαλύτερο δυνατό αριθμό προσφύγων της περιοχής κατανέμοντας τους στα διάφορα κράτη μέλη σε συνάρτηση με το μέγεθος του πληθυσμού τους και τις δυνατότητες της οικονομίας τους·

8. ζητεί να σταματήσουν όλες οι ενέργειες των σερβικών δυνάμεων εναντίον του άμαχου πληθυσμού, πράγμα που είναι απαραίτητη προϋπόθεση για μια αποδεκτή διευθέτηση του ζητήματος·

9. απευθύνει θερμή έκκληση για μία μία πολιτική λύση, η οποία θα οδηγήσει όσο το δυνατόν συντομότερα στην διακοπή της στρατιωτικής δράσης και η οποία θα εξασφαλίσει την επιστροφή των προσφύγων και είναι πεπεισμένη ότι μία παρόμοια λύση απαιτεί την παράταξη διεθνών στρατιωτικών δυνάμεων για μια μεταβατική περίοδο και την ανάθεση ενός σημαντικού ρόλου στα Ηνωμένα Έθνη·

10. πιστεύει ακράδαντα ότι η ανθρωπιστική βοήθεια και η διεθνής αλληλεγγύη θα πρέπει να συμπληρωθούν με τεχνική βοήθεια σε όλους τους πολιτικούς, οικονομικούς και κοινωνικούς τομείς που συμβάλλουν στη δημοκρατική ανάπτυξη ενός κράτους των πολιτών, το οποίο σέβεται την πολιτιστική ποικιλομορφία. Θεωρεί ότι η χρηματοδοτική βοήθεια θα πρέπει να επαρκεί για να καλύψει τόσο τα απαραίτητα έξοδα των εμπειρογνωμόνων, οι οποίοι θα προέρχονται από τις τοπικές και περιφερειακές αρχές, όσο και το κόστος της υλοποίησης συγκεκριμένων έργων και ζητεί να δοθεί σημαντική χρηματοδοτική ενίσχυση σε όσες τοπικές και περιφερειακές αρχές επιθυμούν να εφαρμόσουν ένα τεχνικό πρόγραμμα για την ανοικοδόμηση της περιοχής και την επανάκτηση των πολιτικών δικαιωμάτων, μόλις τερματισθεί η σύγκρουση·

11. έχει την πεποίθηση ότι ουσιώδεις προϋποθέσεις για την ειρήνευση και τη μακρόβια οικονομική ευημερία των Βαλκανίων είναι, αφενός, η βούληση της Ευρωπαϊκής Ένωσης να αναλάβει την ευθύνη της έναντι των Βαλκανίων και, αφετέρου, η χορήγηση ενός υψηλού βαθμού αυτονομίας με σεβασμό, ωστόσο, εκ παραλλήλου της εδαφικής ακεραιότητας των κρατών της περιοχής·και τάσσεται υπέρ της έναρξης μιας διαδικασίας η οποία θα ενισχύσει την ευθύνη των τοπικών και περιφερειακών αρχών στα Βαλκάνια και ζητά την βαθμιαία ανάπτυξη της διοικητικής αυτονομίας των τοπικών και περιφερειακών αρχών·

12. υποστηρίζει τα ψηφίσματα του Ευρωπαϊκού Κοινοβουλίου και του Συμβουλίου, στα οποία δηλώνεται σαφώς ότι οι ενέργειες του ΝΑΤΟ δεν στρέφονται εναντίον των Σέρβων ή του γιουγκοσλαβικού πληθυσμού, αλλά εναντίον του καθεστώτος Μιλόσεβιτς, λόγω των αλλεπάλληλων παραβιάσεων θεμελιωδών ανθρώπινων δικαιωμάτων από μέρους του και της διεργασίας της εθνοκάθαρσης που έχει εξαπολύσει·

13. θεωρεί ότι η σύγκρουση αυτή καταδεικνύει την επείγουσα ανάγκη να θεσπιστεί, ήδη από την επόμενη Διακυβερνητική Διάσκεψη (ΔΔ), μια συνεκτική και πραγματική Κοινή Εξωτερική Πολιτική και Πολιτική Ασφαλείας (κεππα), καθώς και μια ευρωπαϊκή πολιτική για τη μετανάστευση και το άσυλο· κατά τη Διάσκεψη αυτή θα πρέπει να προβλεφθεί, επίσης, η θέσπιση ενός ευρωπαϊκού χάρτη των δικαιωμάτων του πολίτη και των μειονοτικών ομάδων·

14. ζητά να εφαρμοσθούν το συντομότερο δυνατό τα μέτρα τα οποία προβλέποντια από τη Συνθήκη του Άμστερνταμ. Η ΕΤΠ ζητά να ορισθεί το συντομότερο δυνατό ένας γενικός γραμματέας, αρμόδιος για την κοινή εξωτερική πολιτική και πολιτική ασφαλείας, να συσταθεί μία μονάδα ανάλυσης και σχεδιασμού με την συμμετοχή της Ευρωπαϊκής Επιτροπής, και την κατάρτιση κοινών στρατηγικών στον τομέα της εξωτερικής πολιτικής·

15. καλεί το Συμβούλιο, το Ευρωπαϊκό Κοινοβούλιο και την Ευρωπαϊκή Επιτροπή να αρχίσουν την επεξεργασία ενός συμφώνου σταθερότητας και ενός σχεδίου ανασυγκρότησης για τα Βαλκάνια, σε συνεργασία με τις τοπικές και περιφερειακές αρχές.

Βρυξέλλες, 3 Ιουνίου 1999.

Ο Πρόεδρος

της Επιτροπής των Περιφερειών

Manfred DAMMEYER